**ΖΩΝΗ ΔΗΜΙΟΥΡΓΙΚΩΝ ΔΡΑΣΤΗΡΙΟΤΗΤΩΝ**

Πρόκειται για μια ζώνη «εκπαιδευτικής καινοτομίας» η οποία εισάγεται για πρώτη φορά εντός ωρολογίου προγράμματος στη Δευτεροβάθμια Επαγγελματική Εκπαίδευση για να εξασφαλίσει στη σχολική μονάδα τη δυνατότητα ευελιξίας στη διαμόρφωση ενός συνόλου εκπαιδευτικών δραστηριοτήτων, σύμφωνα με τις ανάγκες και τα ενδιαφέροντα, τόσο των μαθητών/τριών όσο και της τοπικής κοινωνίας.

Η Ζ.Δ.Δ. στοχεύει αφενός στην αλλαγή των διαδικασιών μάθησης, ώστε από απομνημονευτική να γίνει διερευνητική και ομαδοσυνεργατική, αφετέρου στην ανάπτυξη δεξιοτήτων των μαθητών/τριων και στην καλλιέργεια θετικών στάσεων και συμπεριφορών. Στοχεύει στην ανάπτυξη της κριτικής σκέψης, της συλλογικής προσπάθειας και της βιωματικής δράσης του μαθητή/τριας μέσα από δραστηριότητες ειδικά σχεδιασμένες για την συγκεκριμένη σχολική μονάδα. Η ανάπτυξη της «Ζώνης Δημιουργικής Δραστηριότητας» στοχεύει στο να μετατρέψει το σχολείο σε ένα ευχάριστο και δημιουργικό περιβάλλον, όπου η μάθηση και η διδασκαλία δεν αντιμετωπίζονται ως παθητική αποδοχή αποσπασματικών γνώσεων. Η αξιοποίηση των κλίσεων των μαθητών και της δημιουργικής τους έκφρασης καθώς και η συνεργασία μεταξύ των μελών της σχολικής κοινότητας αποτελούν πρωταρχικούς στόχους της «Ζώνης Δημιουργικής Δραστηριότητας».

Το Επαγγελματικό Λύκειο θα πρέπει να ανταποκριθεί στις ανάγκες της εποχής και στις σύγχρονες παιδαγωγικές, πολιτιστικές, πολιτισμικές απαιτήσεις καθώς και στις κοινωνικοοικονομικές και τεχνολογικές εξελίξεις.

Η Ζ.Δ.Δ. αποτελεί το μέσον της ανανέωσης της σχολικής ζωής και της μαθησιακής διαδικασίας και προτείνεται ως το πεδίο ανάπτυξης μοναδικών και στοχευμένων εκπαιδευτικών προγραμμάτων.

Η Ζ.Δ.Δ. θα καλύπτει γενικότερα θεματικά πεδία που θα αφορούν στον πολιτισμό, στην αειφόρο ανάπτυξη, στην υγεία, στην αγωγή σταδιοδρομίας, στον αθλητισμό καθώς και στην καλλιέργεια κοινωνικών αξιών και στο ρόλο τους ως ενεργών πολιτών κ.α. Η προσέγγιση της γνώσης μέσω της Ζ.Δ.Δ. έχει ως στόχο την ανάπτυξη σε βάθος θεμελιωδών δεξιοτήτων με αξιοποίηση της βιωματικής εμπειρίας των μαθητών/τριών, και την ανάπτυξη των έμφυτων κλίσεων των μαθητών/τριών μέσα από δημιουργικές δραστηριότητες που θα έχουν σχεδιαστεί από την κάθε σχολική κοινότητα ειδικά γι αυτήν. Παράλληλα μέσα από αυτές τις «δημιουργικές δραστηριότητες» θα δίνεται η δυνατότητα να καλυφθούν «κενά» σε διάφορα γνωστικά πεδία μαθημάτων, να εξεταστούν τα επαγγελματικά ενδιαφέροντα των μαθητών/τριών αλλά και να διερευνηθεί η τοπική αγορά εργασίας. Παράλληλα μέσα από τις συγκεκριμένες δραστηριότητες θα δίνεται η δυνατότητα στους μαθητές/τριες να αναπτύξουν νέα ενδιαφέροντα ή να εκφράσουν και αξιοποιήσουν αυτά που έχουν, έτσιώστε να επιτευχτεί μια αλλαγή στάσης απέναντι στο σχολείο που θα αξιοποιηθεί ως χώρος δημιουργίας και έκφρασης. Συγχρόνως οι παρεμβάσεις αυτές στοχεύουν στην αλλαγή του σχολικού κλίματος, στην καλλιέργεια θετικών εμπειριών, θετικών συναισθημάτων και αντιλήψεων εαυτού στους μαθητές/τριες, ώστε να ενισχυθεί η αυτοεκτίμησή τους.

Η εφαρμογή της Ζ.Δ.Δ. δεν είναι νοητή χωρίς την ενεργό συμμετοχή των εκπαιδευτικών και χωρίς να λαμβάνεται υπ΄ όψιν η εκπαιδευτική μονάδα στο σύνολό της. Επίσης είναι επιθυμητή και η συνεργασία με τους τοπικούς φορείς, ώστε το σχολείο να μετατραπεί σε μια ανοιχτή κοινότητα γνώσης και πολιτισμού. Μια καινοτομία για να είναι αποτελεσματική δεν μπορεί να εφαρμόζεται μηχανιστικά, πρέπει να διέπεται από συλλογικότητα. Είναι απαραίτητο να προγραμματίζεται από την ίδια την εκπαιδευτική μονάδα μέσω συμμετοχικών διαδικασιών, ώστε να είναι όλοι ενήμεροι και ευαισθητοποιημένοι για την ανάγκη υλοποίησής της.